《吊青冢》
宋代·林希逸

谁吊千年冢，芳魂唤不醒。雪连沙外白，春带塞南青。

一酹嗟何及，重泉恨莫扃。花曾辞汉苑，草不似胡庭。

妾死匈奴在，风悲壮士经。遥怜斑竹泪，鼓瑟和湘灵。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。